MUNICIPIUL SATU MARE

APARATUL DE SPECIALITATE AL PRIMARULUI

SERVICIUL JURIDIC

NR. 60325/22.10.2026 
În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ,

formulăm:

RAPORT DE SPECIALITATE 
la proiectul de hotărâre privind aprobarea vânzării unui imobil - teren situat în municipiul Satu Mare, str. Aron Pumnul nr. 18
Proiectul de hotărâre se întemeiază, din punct de vedere juridic, pe următoarele prevederi:

- art. 10 alin. (2) şi art. 24  ale Legii cadastrului şi publicităţii imobiliare nr. 7/1996, republicată, cu modificările şi completările ulterioare;

- art. 354, art. 355 şi art. 364 alin. (1) din OUG nr. 57/2019 privind Codul adminsitrativ.
Potrivit art. 36 alin. (1) din Legea nr. 18/1991 „Terenurile aflate în proprietatea statului, situate în intravilanul localităților și care sunt în administrarea primăriilor, la data prezentei legi, trec în proprietatea comunelor, orașelor sau a municipiilor, urmând regimul juridic al terenurilor prevăzute la art. 26.”

Bunurile proprietate privată a unităţilor administrativ-teritoriale sunt reglementate de prevederile art. 553 alin. (1), alin. (4) din Codul Civil, iar autorităţile administraţiei publice locale dispun asupra acestor bunuri, în conformitate cu dispoziţiile art. 87 alin. (5) din OUG nr. 57/2019 privind Codul administrativ. 
Vânzarea unui teren proprietate privată a statului/unităţii administrativ-teritoriale pe care sunt edificate construcţii se poate face către proprietarul construcţiilor respective, iar preţul de vânzare se stabileşte printr-un raport de evaluare aprobat de către autoritatea deliberativă [art. 364 alin. (1) din Codul administrativ]. 
Potrivit extrasului CF 193293 (CF vechi 1628) sub nr. cad. 193293 (nr. top 4262/5), terenul are suprafaţa 2.202 mp. Cota de 2.323/2.400 parte din teren (2.131 mp) este proprietatea privată a Statului Român, iar cota de 77/2.400 parte (71 mp) este proprietatea petentului. Pe acest teren este amplasată construcţia-casă proprietatea petentului, înscrisă în CF 193293-C1. 
Conform planului de amplasament avizat de ANCPI sub nr. 71501/15.06.2026 – documentaţie întocmită de ing. Ijac Denisa-Ramona – terenul identificat mai sus este împrejmuit şi pe acesta este amplasată construcţia petentului. Terenul este aflat în intravilanul Municipiului Satu Mare, str. Aron Pumnul nr. 18. Din memoriul tehnic întocmit de ing. Polcz I. Jozsef-Robert reiese că terenul în cauză este aferent construcţiei deţinute în proprietate de către petent.
Din certificatul de atestare fiscală pentru persoane fizice nr. 223252/07.09.2026 reiese faptul că petentul nu figurează cu creanţe către bugetul local, plătind taxa aferentă terenului aflat în folosinţa acestora. 
Preţul de vânzare a fost stabilit conform preţurilor prevăzute în raportul de evaluare care constituie Anexă la Hotărârea Consiliului Local al municipiului Satu Mare nr. 249/24.09.2026. 
Petentul-cumpărător va suporta cheltuielile ocazionate de autentificarea actului de înstrăinare, inclusiv cele privind înscrierea în cartea funciară a dreptului lui de proprietate asupra terenului dobândit, conform dispoziţiilor art. 1666 C.civ. 

Sunt incidente şi prevederile art. 885, art. 888, art. 1650 şi urm. din Codul Civil, precum şi cele ale art. 108 lit. e), art. 129 alin. (2) lit. c), alin. (6) lit. b) şi art. 139 alin. (2) din OUG nr. 57/2019 privind Codul administrativ.

Cu privire la oportunitatea promovării lui, s-a pronunţat iniţiatorul prin referatul de aprobare, iar raportul de specialitate al Direcţiei Patrimoniu, Serviciul Patrimoniu, Concesionări, Închirieri analizează încadrarea solicitării în prevederile art. 364 alin. (1) din Codul administrativ.  

Pentru considerentele mai sus arătate, proiectul de hotărâre se încadrează în prevederile legale în vigoare.
În consecinţă, proiectul de hotărâre privind aprobarea vânzării unui imobil - teren situat în municipiul Satu Mare, str. Aron Pumnul nr. 18, se înaintează Consiliului Local al municipiului Satu Mare cu propunere de aprobare.

